Elgar se vegtersbeurt was soos verwag tevergeefs | Maroela Media
Dean Elgar – ‘n vegtersbeurt vir die fynproewer (Foto twitter @officialcsa)
Die onvermydelike het Maandag geëindig met nog meer as 50 boulbeurte in die verlengde dag se spel oor en ŉ agterstand van nog 239 lopies.
Dean Elgar, wat veral Sondag pimpel en pers geboul is en Maandag nog twee keer op sy vingers raakgeboul is, het Maandag met sy vegtersbeurt voortgegaan, sy honderdtal voor etenstyd insluitende 16 viere gekry en is uiteindelik op 136 (20 viere) uitgehaal.
Dit was ŉ beurt van toewyding, met min opwinding benewens ŉ paar baie goeie viere wat almal besef het eintlik geen verskil aan die uitslag sou maak nie. Maar vir die fynproewer was dít waaroor vyfdag-krieket gaan.
Hoed af vir hierdie agste honderdtal van Elgar.
♦ Moet Temba Bavuma ook nie vergeet nie. Hy het 97 balle aan sy 32 lopies gekolf en saam met Elgar 33 boulbeurte in hulle vennootskap van 108 lopies vasgebyt voordat hy halfpad deur die oggendskof uitgehaal is.
Met die volgende bal is Vernon Philander beenvoor betrap en halfpad deur die oggendsessie het Elgar saam met Chris Morris (24 in 52 minute) vasgeskop voordat hy met die laaste bal voor etenstyd uitgehaal is.
Met drie paaltjies wat in die oggend geval het was die Engelse slag gelewer en toe Elgar na 75.5 beurte op 252 op glip uitgehaal is (20 viere en 228 balle) was die wedstryd twee balle van sy einde met Ali wat toe vir Kagiso Rabada en Morné Morkel albei met die eerste bal uitgehaal het.
Daar was so ŉ tikkie drama met Ali se derde paaltjie van hierdie driekuns. Hy het vir beenvoor geappelleer, dit is van die hand gewys, maar nadat die hersieningstegnologie nader getrek is, was Morkel duidelik uit.
Dit was die eerste driekuns deur ŉ draaibouler van Engeland sedert 1938/39 toe Tom Goddard dit in Johannesburg teen Suid-Afrika reggekry het.
Die telkaart en statistiek kan verkry word deur op die skakel te klik: http://www.espncricinfo.com/series/10718/scorecard/1031441/England-vs-South-Africa-3rd-Test-Basil-DOliveira-Trophy
Jy gaan nooit wen as jy nie aggresief speel nie die manne wil nie speel nie of daar is groot fout en ongelukkigheid onder die span ek dink ook dis die laaste van die afrigter en hulle weet dit maar sterkte vir die laaste toets nog nie verlore nie